Snap

**Snap** és un joc molt simple, de caràcter infantil, semblant al rellotge, que es juga generalment amb una baralla francesa de 52 cartes, sense jòquers.

Hi poden jugar a partir de 2 jugadors i encara que fins a devers 8 pot funcionar, el terme mig ofereix una millor experiència de joc.

## Objectiu

L'objectiu del joc és aconseguir totes les cartes de la baralla.

## Preparació

Triau un repartidor i repartiu en sentit horari totes les cartes de la baralla entre els jugadors després de remenar-les. Si n'hi ha qualcun que té una carta de més, tant se val.

Les cartes repartides no es miren, cadascú tindrà les seves, cap per avall formant pila, davant seu damunt la taula.

## Regles

D'un en un, cada jugador al seu torn, començant pel primer que ha rebut carta en repartir i seguint el sentit horari, destaparà una carta de la seva pila, just darrere d'aquesta, formant cadascú el seu pou (aquesta vegada de cartes descobertes). Quan ja s'ha fet una passada i tothom ha destapat carta i el torn torna al primer jugador, aquest destaparà una nova carta tapant amb aquesta l'anterior carta descoberta, i així ho aniran fent la resta de jugadors.

El joc es desenvolupa tota l'estona seguint aquest patró fins que damunt la taula hi hagi alhora, coronant les piles, **dues cartes del mateix número**. En aquest moment, la primera persona que crida «Snap!» es queda les cartes dels dos pous implicats i les incorpora al fons de la seva pila de cartes cap per avall. El joc continua allà on s'havia deixat, amb el jugador de l'esquerra del darrer que havia destapat carta reprenent la mecànica.

Quan un jugador es queda sense cartes a la pila en arribar el seu torn, simplement agafa les cartes del seu pou, les gira i segueix jugant amb aquestes de nova pila. Si només en té una, aquesta roman destapada mentre el jugador no la perdi o aconseguesqui més cartes, i **si es queda sense cartes, queda eliminat del joc**.

A fi d'evitar que els jugadors vegin la carta que destapen abans que els rivals, és habitual marcar per norma que es destapin sempre girant la carta **cap enfora**.

Si un jugador crida «Snap!» per error, quan no hi ha coincidències damunt la taula, el seu pou es posa al centre de la taula i esdevé un pot que s'emportarà el pròxim que guanyi cartes cridant «Snap!».

### Final del joc

Quan un jugador acumula totes les cartes de la baralla, havent eliminat tots els altres jugadors, guanya la partida.

## Variacions

* **Duel entre dos**. Només els dos jugadors la carta dels quals coincideix poden cridar «Snap!»
	+ **Animals**. És una variació que parteix de l'anterior. Cada jugador s'assigna un animal en començar la partida i, en lloc de cridar «Snap!», s'ha de cridar el nom de l'animal de l'altre jugador, factor que hi afegeix dificultat. Hi ha qui va una passa més enllà i hi juga fent servir les onomatopeies dels dits animals.
* **L'encenedor**. Els jugadors en lloc d'haver de cridar «Snap!», en haver-hi una coincidència han d'agafar un objecte petit que reposa al centre de la taula: el primer d'agafar-lo guanya. Aquesta variant és molt popular, fins al punt que molta gent coneix el joc per aquest nom, perquè sovint es juga amb un foguer.
	+ Hi ha qui simplement en cas d'*snap* planta la mà al mig de la taula.
* **Un sol pou**. Totes les cartes van al mig al mateix pou, i només es té en compte a l'hora de cridar «Snap!» que hagin sortit dues cartes seguides del mateix número. Qui guanya un snap s'en du el pou sencer. En aquesta variant, si un jugador s'equivoca, ha de donar una carta de la seva pila a la pila del jugador que havia destapat darrer.
	+ **Galàctica**. Encara que es podria considerar una variant d'Snap, la complexitat que suposen les normes afegides fa que el puguem considerar un joc derivat.

## Curiositats

Snap i els jocs relacionats o derivats són rars exemples de jocs de cartes en què el que compta és la pura habilitat, l'observació precisa i els reflexos. Se n'han fet algunes versions comercials com Jungle Speed, que s'han popularitzat molt.